Nissan sænker endnu engang prisen på Ariya

Endnu engang har Nissan justeret prislappen på elbilen Ariya. Nu starter priserne ved 329.900 kroner og lander derfor på samme startpris som en Tesla Model 3. Noget der næppe er et tilfælde.

Teslas prisnedsættelser har skabt bølgegange på elbilsmarkedet og konkurrenterne har i mange tilfælde fulgt med ned af prisstigen. For Nissans tilfælde er det nu tredje gang, at prisen på Ariya justeret.

Alt i alt er det pr. dags dato 72.000 kroner billigere at erhverve sig en Ariya end da den udkom. I denne omgang er der barberet 30.000 kroner af indstigningsmodellen Engage. Den leveres med et batteri på 63 kWh og en forventet rækkevidde på 404 kilometer.

Bevæger man sig op til næste udstyrsniveau Advance, så får man også Nissans ProPilot, der holder dig i sporet på motorvejen, køassistent, 360 graders kamera og trådløs opladning af mobilen. Den model fås nu fra 349.900 kroner med 63 kWh batteri. Højeste udstyrsmodel Evolve er ligeledes justeret ned med 30.000 kroner.

Alle modellerne fås også med et 87 kWh stort batteri, der får rækkevidden op på mere end 500 kilometer. De kan samtidig også vælges med firehjulstræk, e-4ORCE, der giver drives af to elektriske motorer og samtidig tilpasser sig vejen.

Også nye priser på leasing af Ariya

Foretrækker man at lease sin bil, så har Nissan også her gjort det billigere. Tidligere skulle der 9.995 kroner på bordet i førstegangsydelse. Den er fjernet, mens Nissan har bibeholdt den samme månedlige ydelse. Prisen starter derfor fortsat ved 4.795 kroner om måneden (for 15.000 kilometer årligt).

De nye priser på Ariya kan i nedenstående tabel sammenlignes med førpriserne. De nye priser er allerede gældende hos forhandlerne.

Variant | Rækkevidde | Førpris | Ny pris
63 kWh Engage | 404 km | 359.900 kr. | 329.900 kr.
63 kWh Advance | 403 km | 379.900 kr. | 349.900 kr.
63 kWh Evolve | 398 km | 413.900 kr. | 383.900 kr.
87 kWh Engage | 536 km | 404.900 kr. | 374.900 kr.
87 kWh Advance | 533 km | 424.900 kr. | 394.900 kr.
87 kWh Evolve | 525 km | 462.304 kr. | 428.900 kr.
87 kWh Advance e-4ORCE (4WD) | 515 km | 447.900 kr. | 447.900 kr.
87 kWh Evolve e-4ORCE (4WD) | 509 km | 499.104 kr. | 499.104 kr.
87 kWh Evolve+ e-4ORCE (4WD) | 498 km | 589.900 kr. | 589.900 kr.

Priserne er trukket den 9. august 2023

Nissan sænker endnu engang prisen på Ariya