Faceliftet Nissan Ariya med lavere priser er klar i Danmark

Nissan Ariya har ikke ligefrem råbt højest i det danske elbilmarked, men modellen har alligevel fået godt fat. Med 5.678 indregistrerede eksemplarer er Ariya i øjeblikket Nissans mest populære elektriske model i Danmark. Nu får den japanske el-SUV en opdatering, der skal gøre den mere relevant i et marked, hvor konkurrencen er blevet brutal.

Den nye Ariya kan bestilles nu, og de første biler lander hos danske forhandlere i begyndelsen af august. Prisen starter ved 299.900 kroner for den nye Engage Plus-variant.

Mere udstyr for pengene

Nissan fremhæver selv et friskere design med ny front, nye fælge og opdaterede farver, men de vigtigste nyheder for danske købere sidder i teknikken og prisen.

Ariya får nu NissanConnect med Google built-in, så Google Maps er integreret direkte i bilen. Det betyder blandt andet ruteplanlægning med ladestop baseret på bilens aktuelle batteriniveau og automatisk forvarmning af batteriet før ankomst til en lynlader.

Det er en vigtig opgradering. Ikke fordi det “gør op med rækkeviddeangst”, som Nissan formulerer det lidt vel flot, men fordi indbygget ruteplanlægning med batteristyring efterhånden bør være standard i en moderne elbil.

Kan bruges som powerbank

Den opdaterede Ariya får også en 11 kW bidirektionel on-board charger med Vehicle-to-Load. Det betyder, at bilen kan levere strøm til eksterne apparater med op til 3,7 kW.

Til gengæld er DC-lynladningen fortsat opgivet til maksimalt 130 kW. Det er brugbart, men ikke prangende i 2026, hvor flere konkurrenter lader markant hurtigere.

Nissan lover desuden bedre komfort med en opdateret affjedring, som skal give mere ro i kabinen og bedre stabilitet på længere ture. Førerassistentsystemerne er også opdateret, og ProPilot er nu standard fra basisudgaven.

Topudgaverne bliver billigere

Den nye Ariya Engage Plus koster fra 299.900 kroner. Advance koster 329.900 kroner, mens Evolve lander på 359.900 kroner. Ifølge Nissan får bilen mere udstyr end før, og de dyrere udgaver bliver billigere end de tilsvarende versioner af den hidtidige model. Advance og Evolve får blandt andet opdaterede kameraer rundt om bilen med otte visningspunkter og T-krydsfunktion.

Nissan Ariya | 63 kWh Engage Plus | 87 kWh Advance | 87 kWh Evolve
Rækkevidde (WLTP) | 402 km | 535 km | 527 km
Motor | 217 hk | 242 hk | 242 hk
Moment | 300 Nm | 300 Nm | 300 Nm
Acceleration 0-100km/t | 7,5 sek. | 7,6 sek. | 7,6 sek.
Ladeeffekt (AC/DC) | 11 kW / 130 kW | 11 kW / 130 kW | 11 kW / 130 kW
Ladetid 10-80% | 35 min. | 40 min. | 40 min.
Bagagerum | 468 / 1.350 liter | 468 / 1.350 liter | 468 / 1.350 liter
Trækkrog | 750 kg | 750 kg | 750 kg
Pris | 299.900 kr. | 329.900 kr. | 359.900 kr.

Der er endnu ikke endelig melding om firehjulstrukne e-4ORCE-versioner. Nissan oplyser blot, at de muligvis kan komme på et senere tidspunkt.

Fem års garanti – med betingelse

Et andet salgsargument er garantien på fem år eller 160.000 kilometer. Her er det dog værd at læse det med småt: De første tre år er almindelig fabriksgaranti, mens de sidste to år kræver service hos en autoriseret Nissan-forhandler.

Alt i alt ligner den opdaterede Ariya et fornuftigt løft af en model, der allerede har fundet en pæn dansk kundeskare. Men Nissan skal stadig kæmpe hårdt på pris, rækkevidde og ladehastighed, hvis Ariya for alvor skal true de mest populære el-SUV’er i klassen.

Faceliftet Nissan Ariya med lavere priser er klar i Danmark