Nissan Ariya er blevet billigere – igen

For anden gang i år er det blevet billigere at købe en Nissan Ariya elbil. I starten af marts blev der barberet op til 35.000 kroner af priserne. Nu er det endnu billigere at få en Ariya, for Nissan har introduceret en ny basismodel, Engage, der kan erhverves for 359.900 kroner.

Dermed er det blevet hele 42.000 kroner billigere at købe en Ariya siden slutningen af februar.

Den nye Engage basismodel har dog mindre udstyr end den Advance-variant, den afløser. Man må blandt andet undvære el-betjent bagklap, 360 graders kamera, trådløs smartphone-oplader og ProPilot med intelligent vognbaneassistent. De ting kan man beholde, hvis man lægger 20.000 kroner mere og vælger Advance-udgaven i stedet.

Engage-varianten fås, ligesom Advance, i to størrelser. Den billigste har et 63 kWh batteri og 218 heste i stalden, men den også fås med 87 kWh batteri og 238 heste. Sidstnævnte koster 404.900 kroner.

Ny top-variant

Samtidig introducerer Nissan en ny variant i toppen, nemlig Evolve+ der har hele 388 heste. Den har også e-4ORCE, der er et nyudviklet firehjulstræk-system med to elektriske motorer, der tilpasser sig vejens beskaffenhed og sikrer optimal og sikker kørekomfort. Evolve+ har fået en prislap på 589.900 kroner.

Der er altså nu hele ni forskellige varianter af Nissan Ariya at tage højde for. I et skema ser det således ud:

Variant | Rækkevidde | Pris
63 kWh Engage | 404 km | 359.900 kr.
63 kWh Advance | 403 km | 379.900 kr.
63 kWh Evolve | 398 km | 413.900 kr.
87 kWh Engage | 536 km | 404.900 kr.
87 kWh Advance | 533 km | 424.900 kr.
87 kWh Evolve | 525 km | 462.304 kr.
87 kWh Advance e-4ORCE (4WD) | 515 km | 447.900 kr.
87 kWh Evolve e-4ORCE (4WD) | 509 km | 499.104 kr.
87 kWh Evolve+ e-4ORCE (4WD) | 498 km | 589.900 kr.

Priserne er trukket den 4. april 2023.

Nissan Ariya er blevet billigere – igen