Nissan sænker prisen på Ariya

Tesla har startet af kædereaktion af prisnedsættelser og nu reagerer Nissan. Nissan Ariya er blevet sat ned i pris med op til 35.000 kroner, alt efter variant. Det betyder, at modellen nu kan købes fra 379.900 kroner, uden at det går ud over udstyrsniveauet.

“Bilbranchen har generelt været ramt af produktionsvanskeligheder og dermed længere leveringstider eller ligefrem mangel på biler. Men nu lysner det forude. Derfor har Nissan nu valgt at sætte prisen ned på den populære crossover elbil Nissan Ariya med op til 35.360 kroner,” skriver Nissan Danmark.

Der er blevet indregistreret 555 eksemplarer af Nissan Ariya herhjemme, siden de kom til landet i september sidste år.

Bilen kommer med to batteristørrelser, to udstyrsniveauer og to- eller firehjulstræk. Standardbatteriet er på 63 kWh og har en rækkevidde på op til 403 km, og batteriet med 87 kWh har en rækkevidde på op 533 km (WLTP).

Nissan Ariya | Rækkevidde | Pris
63 kWh Advance | 403 km | 379.900 kr.
63 kWh Evolve | 398 km | 413.900 kr.
87 kWh Advance | 533 km | 424.900 kr.
87 kWh Evolve | 525 km | 462.304 kr.
87 kWh e-4ORCE Advance | 515 km | 447.900 kr.
87 kWh e-4ORCE Evolve | 509 km | 499.104 kr.

(Kilde: Nissan.dk. Priserne er trukket 1. marts 2023).

Ariya med 87 kWh batteri kan også fås med e-4ORCE, der er et nyudviklet firehjulstræk-system med to elektriske motorer, der tilpasser sig vejens beskaffenhed og sikrer optimal og sikker kørekomfort. De første biler med e-4ORCE er klar til levering i juni måned, oplyser Nissan.

22 kW lader som standard

Som en af de få elbiler på markedet, har Nissan Ariya mulighed for at lade med op til 22 kW som standard, hvilket giver en fuld opladning på henholdsvis tre og fire timer afhængig af batteristørrelse. Herudover er der mulighed for hurtigopladning med op til 130 kW. Det giver op til 350 km rækkevidde på 30 minutter. Batteriet er temperaturstyret (både køl og varme), hvilket gør, at hurtigladning forbliver hurtig, selvom bilen lige har kørt en strækning på motorvejen eller i vinterperioderne.

Leveringstiderne på Ariya er nu fra nul til seks måneder på de mest gængse varianter, oplyses det. Se udstyr og tekniske varianter hos Nissan.

Video fra vores første køretur i Nissan Ariya.

Nissan sænker prisen på Ariya